1Mazmurna Daud. Oh PUWANG, ri alé-Mu mangobbika, Iko pangéwaingekku, éngkalingai pangobbiku. Rékko mammekko-Ko lao ri iyya, pada-padaka tau iya nonnoé ri kalebbong kuburu’é.
2Engkalingai paréllaukku rékko goraka méllau tulung, sibawa makkai limakku mattuju ri Bola-Mu iya mapaccingngé.
3Aja’ mupaccappuka silaong tau madorakaé, silaong tau iya pogau’é ja. Mabbicarai mennang sibawa mabessa, iyakiya atinna mennang pennoi akebbongeng.
4Hukkungngi mennang nasaba pangkaukenna, nasaba ja iya napogau’é mennang. Hukkungngi mennang situru sibawa pangkaukenna; wéréngngi mennang pahukkungeng iya sicoco’é.
5Dé’ mennang nabati-batiwi pangkaukenna PUWANGNGE, iyaré’ga aga iya Najamaé. Narihukkung matu mennang, sibawa paccappui mennang untu’ mannennungeng.
6Ripojiwi PUWANGNGE, saba’ purani Naéngkalinga paréllaukku.
7PUWANGNGE pallinrukku sibawa pangéwaingekku, mateppe’ka ri Aléna. Mattulungngi sibawa pérennuiwi atikku, upojiwi Aléna sibawa élong sukkuru.
8PUWANGNGE mabbéré awatangeng lao ri umma’-Na, Naéwaiwi sibawa Napassalama’i arung napilé-Na.
9Passalama’i umma’-Mu, oh PUWANG, barakkakiwi sining tau appunnangem-Mu. Ancajino pada-pada séddié tau pakkampi untu’ mennang, sibawa onrowangngi mennang untu’ mannennungeng.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn